THANI ฟอร์มสวยปิดบวก 5% หลังงบ Q3 กำไรโต 11%
THAN: ปิดตลาดวันนี้อยู่ที่ 2.90 บ. บวก 0.14 บ. หรือ 5.07% สูงสุด 2.92 บ. ต่ำสุด 2.80 บ. มูลค่าการซื้อขาย 95.36 ลบ. หลังกำไร Q3/58 ออกมาดี ขณะที่ บล.เมย์แบงก์ กิมเอ็ง (ประเทศไทย) แนะซื้อเป้า 3.38 บ./หุ้น
20 ต.ค. 2558

ผู้สื่อข่าวรายงานว่า บริษัท ราชธานีลิสซิ่ง จำกัด (มหาชน) หรือ THANI ราคาปิดตลาดวันนี้อยู่ที่ 2.90 บาท บวก 0.14 บาท หรือ 5.07% สูงสุด 2.92 บาท ต่ำสุด 2.80 บาท มูลค่าการซื้อขาย 95.36 ล้านบาท
 
ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ (20 ต ค.) ว่า แนะนำซื้อหุ้น THANI โดยมีราคาเป้าหมายที่ 3.38 บาทต่อหุ้น เนื่องจากผลประกอบการปรับตัวดีขึ้นอย่างต่อเนื่องในไตรมาส 3 ปี 58 รวมถึงรายได้ดอกเบี้ยสุทธิเติบโต 4%จากไตรมาสก่อนจาก NIM ที่แข็งแกร่งขึ้น รายได้ค่าธรรมเนียมทรงตัวจากไตรมาสที่แล้ว แต่รายได้จากการขายสินทรัพย์ที่ลดลงกดดันให้รายได้ที่ไม่ใช่ดอกเบี้ยสุทธิหดตัวลง 15%จากไตรมาสก่อน ค่าใช้จ่ายในการดำเนินงานปรับตัวเพิ่มขึ้น 3% จากไตรมาสก่อน
ทั้งนี้ THANI ยังไม่ได้ทำการรายงาน NPL อย่างไรก็ตามจากการกันสำรองที่ลดลงอย่างมีนัยสำคัญ (1.14% ในไตรมาสนี้ เทียบกับ 1.48% ในไตรมาสก่อนหน้า) ฝ่ายวิจัยมองว่าคุณภาพสินทรัพย์ของธนาคารน่าจะปรับตัวดีขึ้นบ้าง กำไรสุทธิปรับตัวดีขึ้น 12% ไตรมาสก่อนอยู่ที่ 215 ล้านบาท
ขณะที่ ผลการดำเนินงานไตรมาส 3/58 สิ้นสุดวันที่ 30 ก.ย.58 มีกำไรสุทธิ 214.53 ล้านบาท หรือมีกำไรสุทธิ 0.09 บาทต่อหุ้น เพิ่มขึ้น 11% จากช่วงเดียวกันของปีก่อนที่มีกำไรสุทธิ 192.85 ล้านบาท หรือมีกำไรสุทธิ 0.08 บาทต่อหุ้น
ขณะที่ ผลการดำเนินงานช่วง 9 เดือนแรกมีกำไรสุทธิ 579.24 ล้านบาท หรือ 0.24 บาทต่อหุ้น เพิ่มขึ้น 3% จากช่วงเดียวกันของปีก่อนที่มีกำไรสุทธิ 560.83 ล้านบาท หรือ 0.23 บาทต่อหุ้น